АдыгабзэкIэ зэзыдзэкIыгъэр Емыжэ МулиIэт
(пычыгъуэ)
СэукIа, сэмыукIа? – джары упчIэр.
Жъалымэу къыбдэпсэурэм сыд епшIэщт?
КъыуишIэрэм уезэгъэу ущысыщта?
Упэуцуны зафэу утекIощта?
Е улIэмэ нахьышIуа? – УигухэкIи,
Уиузи, бзаджи зэкIэ пщыгъупшэщтых.
Ар тхъагъоба, узгъэгумэкIрэр зэкIэ
ЛIэныгъэ чъыем пщигъэгъупшэжьыщтых!
Опсэуфэ угу ихъыкIыгъэр зэкIэ
УзылIэкIэ зэужэу мэкIодыжьа?
Е ащи гумэкIыгъо горэ щыIа?
Хьадрыхэ чъыем хэта шIуа пкIыхьапIэ?
Ащ щыIэр тшIэрэп, ары мы дунаим
Къин щытэлъэгъуми, къинэу тызфытетыр.
Арары мыхъумэ, хэта зыщыIэщтыр,
Уагъэпыутэу, къыожъалымэкIхэу,
Къыптыралъхьэу пцIыхэр, гупсэхэр аукIхэу!
А пстэуми яIэташъхьэр – ощ нахь делэм
Уигъэпыутэу къыбдэхьащхмэ ары.
А зэкIэ пщыIэу ущыIэны нахьи
Зы къэмэ огъукIэ пстэури зэшIопхыщт.
Хьадрыхэ щыIэм тыщэрэмыщыни!
Хэт зыщыIэщтыр мыщ фэдизы къиныр.
Ащ кIуагъэу зи къэзгъэзэжьыгъэ щыIэп,
ТымышIэрэм тыпэгъокIыны нахьи,
Мыщ щыIэ къиным тыкъерэуцуалI,-
Джар тэIошъ, гоу тетшIыхьэрэр тIэпэзы,
Хъулъфыгъэ плъышъо ттетми, тыкъэрабгъ.
Джар икIодыкI гукъэкIэу пкIэшхо зиIэм
Ар тетлъхьэу-тетхызэ тэпшъышъ тIэпэзэжьы.
Икъун къэсIуагъэр – ащ щысыухын!
Офелия! Сыгу игушIуагъор оры!
Тхьэ узщелъэIурэм, сэри къысфелъэIу.
